Cesarhanmun/geonobi-data huggingface dataset:
地名: 泗川 (慶尚道, 縣（監）)
年: 1542.0

○辛亥/慶尙道觀察使李淸啓本曰: "固城縣令崔渙救荒諸事, 非徒依事目措置。 常時出入閭巷, 盡情救飢, 民皆以父 母號之。 至於街路, 別設賑救之物, 遇飢輒救, 往來飢民, 亦得全活。 泗川縣監裵繡光, 賑恤節目, 非徒盡情遵行, 躬審境內, 勤謹調濟, 計其官儲, 知其所食不足, 自奉甚薄, 衙率奴婢, 還送本家, 一以救民爲心云。" 傳曰: "今此崔渙 等, 盡心賑救, 活民甚多, 加褒賞。"
地名: 泗川 (慶尚道, 縣（監）)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 泗川 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "近日, 慶尙左右道形勢, 一樣危迫, 而右道, 自晋州之陷, 諸將散去, 人心崩潰。 三嘉、宜寧、咸安、丹城、河東、昆陽、固城、泗川、鎭海等邑, 或爲賊藪, 或爲賊兵阻斷, 不可收拾。 臣本月初五日, 到高靈, 賊兵已入草溪郡, 去高靈數十里。 適有劉總兵, 自大丘來到; 吳遊擊, 自善山馳來, 分駐於高靈境上及陜川, 賊兵因逡巡退去。 日日懇告於總兵及馳書于吳遊擊, 請進擊宜寧之賊, 以斷賊路, 庶可以止湖南衝突之勢, 則吳遊擊答書云: ‘生原奉經略府明文, 防守善山, 因聞晋州危急, 特赴應援, 不意其城已破, 故暫駐草溪, 其進止大計, 非生可以主之也。’ 臣又懇於劉總兵, 則總兵以爲: ‘當詳探宜寧賊勢有無, 然後爲之發落’ 云。 及權滉回來言賊兵已退, 則還無前進之意。 臣昨日辭退之時, 又呈一札, 極言本道形勢, 願爲鎭撫拯濟, 則總兵別書小帖以示, 其中云: ‘區區謬拜, 簡書東來, 恨不奮兵決戰, 殲此島夷, 而中制外監, 動未自便, 朝徒怒髮, 夕枉捬膺。 雖欲亟拯一方民, 竟未獲遂除兇志。 回視疇昔, 南征西討, 輒有成功, 今則尺寸莫遂, 忸怩罔措矣。 時勢不同, 雖則諒之, 倭奴, 果爾遁還, 則撤兵省費, 固可圖完聚, 而定遠猷。 或釜山之寇久屯, 境上之師日老, 則旣煩兵餉, 又苦民窮, 國事之寧, 尙未知在何日也’ 云云。 臣觀此二將所言, 皆以不能自由爲諉, 進戰之意, 終始不果, 不勝痛憫。 大槪用兵, 自有機會。 機會一失, 則用力極難。 今一失於不救晋州, 又再失於不直攻宜寧, 以斷其勢。 方賊兵之在晋州也, 釜山、東萊之賊, 其數甚少, 亦可有爲, 而我國之軍, 無可辦此者, 遲回之間, 賊兵得志於晋州, 還聚窟穴。 事事如此, 而道內糧餉(彈)
                〔殫〕
              竭, 無復着手處, 至於督捕使朴晋之軍, 亦難繼糧, 近以豆代米散給, 而絶糧或五六日, 將士相與聚首痛哭, 逃散者相繼。 全羅道出站各官, 已經二、三月, 亦無可支之勢。 傳聞全羅道犯境之賊, 不是眞倭。 伏乞朝廷, 急送戶部管糧重臣一員, 代李誠中, 汲汲措置, 轉運繼糧之事, 庶使天兵少留, 以觀其變。" 云。
地名: 泗川 (慶尚道, 縣（監）)
年: 1594.0

○午時, 上御別殿, 引見領議政柳成龍、行判敦寧府事鄭崑壽、右贊成崔滉、左參贊韓準、戶曹判書金睟、刑曺判書申點、行判決事尹先覺、戶曹參判成泳、兵曹參判韓孝純、行副提學金玏, 右承旨李德悅、掌令柳永詢、正言鄭經世、假注書趙濈ㆍ李舜民、檢閱沈悅ㆍ金藎國入侍。 上曰: "左相被論, 體察之任, 何以爲之?" 成龍曰: "受任之人被論, 策應諸事, 必不如平日, 臣亦以爲慮。" 上曰: "雖無體察, 而元帥猶可爲之乎? 備邊司速爲處置。" 成龍曰: "大臣之事, 自下未敢處置耳。 元帥, 則臨陣策應, 而經理諸事, 則必須大臣。" 上曰: "外議何如?" 成龍曰: "請詢問左右。" 永詢曰: "臣等將斗壽遞免事, 屢日論列, 聖敎每以受任大臣, 未可輕遞爲留難, 臣等不勝悶鬱焉。 斗壽罪狀, 不必論列, 而貪鄙之狀, 亂後愈甚, 兩湖之人, 至以盜賊目之。 軍務指畫, 唯見賂賄之多小, 則將焉用體察哉?" 經世曰: "臣等所論, 以大臣之故, 而自上亦以大臣之故, 難之爾。 斗壽稍有絲毫有益於國, 則臣等雖無狀, 豈敢輕論哉?" 玏曰: "臺諫因公論論遞, 故臣等亦已上達矣。 非徒不合於(察體)
                〔體察〕
              , 朝廷之上, 公議奮發, 宜速處置, 以從臺論。" 上謂左右曰: "何以爲之? 各陳所見。" 左右默然良久。 上作色曰: "是非之心, 人皆有之, 無是非之心, 則非人也。 左右相顧不言, 予甚未安。 史官筆之於策, 而未必爲是矣。 且予之所問, 非謂相職之遞否, 只問體察之留否, 而領相則已言不可無體察之意矣。 諸卿各言所懷可也, 而無一發言, 徒委於大臣, 然則備邊司堂上盡罷可也。" 滉乃言曰: "三司齊發, 不可仍也。" 準曰: "體察被論, 不可察任, 則道內武士精抄, 帶率者甚多。 此人等善處勿散可也。" 睟曰: "體察乃重任也。 雖非大臣, 被論則不可察任。 況大臣乎? 若送都體察, 則當送大臣, 而若送體察, 則從一品猶可往也。 且聞兩湖財力甚竭, 元帥、體察中, 當置一人。" 永詢曰: "睟之所言甚善矣。 我國官多, 故多有貽弊之事。 專制之任, 元帥足當, 何必體察乎? 物議亦如睟所言。 雖善於其任者, 不必有, 況斗壽之行, 已鄙穢者乎?" 成龍曰: "臣之意, 則不可無體察矣。 必須大臣, 經理三道, 庶或可爲。 權慄之元帥, 亦因乏人, 緝綴三道之任, 權慄必不堪矣。" 崑壽曰: "若得善於其任者則甚善, 而若不得人, 則徒有體察之名, 而不見體察之效矣。" 點曰: "斗壽, 身被重駁, 勢難策應, 不可不遞也。" 玏曰: "今者人心渙散, 不可不收拾鎭壓。 必須大臣而可爲, 則貽弊之事, 不暇論也。 斗壽則爲公論所發, 至今不遞者, 甚爲未安。" 先覺曰: "斗壽決不可仍冒, 而元帥主閫外之權, 當糾其不逮, 而使之專制, 何必又送體察乎?" 上曰: "前因金尙寯, 聞元帥之言, 諸道巡察使, 不從號令云, 不可使如是也。 存其人, 則當從其人之號令, 可也。" 睟曰: "兩湖之人, 聞朝廷以元帥爲不足, 故頗不從號令云。" 上曰: "遞改體察甚難。 雖臺諫論之, 而勸諭體察, 使之仍留, 如何?" 睟曰: "所論甚重, 不可行號令也。" 上謂成龍曰: "領相之意, 如何?" 成龍曰: "事有不可者。" 經世曰: "公議已發, 豈有仍冒之理?" 永詢曰: "大臣之任, 在具瞻而刑百僚。 此何等重任, 而可以仍冒乎? 國亂思良相, 古人有是言矣。 快從公論, 更求賢良。" 成龍曰: "臣聞此言, 不覺浹背。" 上曰: "頃見許頊狀啓, 不勝痛悶。 故下敎之辭, 語意未穩, 須知此意。" 成龍曰: "臣等愚計, 不敢不盡, 故成敗之事, 未暇料, 而豈知皇朝之意, 至於如此耶?" 上曰: "皇上之至於此極, 予亦未料矣。 皇上深信我國, 故因我奏, 而傾一邊之議, 尤用慨悶。" 成龍曰: "豈因我奏而已? 石尙書輩主此論者, 甚多云。" 睟曰: "論議未定之時, 我奏適入, 故以爲明證矣。 且孫經略不爲主和, 無乃不悅於我乎?" 成龍曰: "胡澤入去之時, 歷見侍郞云。 孫也若不主和, 則必郤此奏矣, 而送去入奏, 則侍郞之意, 不可知矣。 且劉綎移授泗川云。 中朝若有擊賊之意, 則移授泗川, 亦未知其意。" 上曰: "雖不救我國, 若守遼東地方, 則當留諳賊之將, 而召去之意, 不可知也。" 睟曰: "聞駱尙志在山海關, 而中朝以劉綎, 爲不關於禦賊矣。 且聞率蓄我國之娼, 多有非之者云。" 先覺曰: "科道官被罪之事, 臣雖無狀, 極知未安, 而昨日上敎, 有胡奴及養謙奸謀等語, 過爲嚴峻,亦不無未安之意。 我國與中原, 有同一家, 事雖秘密, 無不知之。 在我之道, 不可如是。" 上曰: "予恚而言之矣。 卿言則甚當。" 成龍曰: "聞澈子振溟詔獄云, 臣未知上疏之意, 而子爲父隱, 勿問如何?" 上曰: "渠雖欲爲其父陳訴, 做作虛無之說, 無所不至。 子爲父隱者, 豈曰欺君而隱父乎? 奸人情狀, 無忌憚如此哉?" 經世曰: "父子之間, 情雖切迫, 而君臣之義甚嚴。 帝堯
                  〔舜〕
                
              殛鯀, 未聞大舜
                  〔禹〕
                
              之訟冤。 舜
                  〔禹〕
                
              之孝, 有不及於振溟者乎? 前者宗溟
              
                【亦澈子也。】
              上疏, 而自上不問, 故今又如此。 欲與公議力爭, 極可痛憤。" 永詢曰: "奸臣之罪未正, 故邪說不熄。 臺諫之間, 亦多立異者。" 上曰: "至於做作啓辭, 宜無所不爲矣。" 永詢曰: "是乃其父搆殺永慶之情狀也。" 睟曰: "澈罪則已有公論, 而今又如此矣。" 永詢曰: "有一人主此論, 而言搆殺之罪, 在其時臺諫, 故年少之輩, 靡然從風。" 上曰: "一人者爲誰, 而其時臺諫則又誰耶?" 永詢曰: "成渾曰: ‘其時臺諫斗壽及具宬爲此論, 而澈則不知,’ 云。 其時論啓者, 雖此二人, 而指嗾者, 乃澈也。" 永詢、經世曰: "斗壽不可不速遞。" 上曰: "大臣未可輕遞。" 玏曰: "經筵之命已下, 而書冊不秩, 未能卽爲, 甚可悶也。" 上曰: "冊若絶少, 則領事、知事若干人, 進講無妨。" 戌時罷黜。
地名: 泗川 (慶尚道, 縣（監）)
年: 1595.0

○慶尙右道觀察使徐渻馳啓曰: "晋州判官朴思齊馳報, ‘去五月二十九日, 倭賊四十餘名, 州境陽全里, 不意衝突, 伏兵將李永壽等三名、小女二名擄掠, 卽爲還歸’ 云云。 自春以來, 固城、晋州之境, 沿海漁夫等, 結倘土賊, 扮作倭形, 颿風往來, 民不安居, 而陸路侵掠, 又發於今, 極爲可慮。 近者無知之民, 以爲倭賊終不搶掠, 如咸安、鎭海、漆原之境, 結茅舊基, 耕種生活者頗多。 若或零賊頻發, 則勢將騷(驛)
                〔繹〕
              , 必至投賊而後已。 勒令內徙, 無糧可濟, 分守要害, 勢亦難及。 雖復移文兵使, 使之嚴設伏兵, 而布殘民於無江山界限之地, 欲爲守護, 恐非長遠之策。 待秋成, 賊奴不撤, 則盡將江外近賊之村, 移接晋州空曠之地, 各其邑守令, 收集遺民, 以爲屯耕, 似或宜當。" 上下備邊司。 備邊司回啓曰: "自古兵戈之際, 山澤之間, 遺民不能以自保, 則必隨其附近之處, 各自團聚, 又於險要處, 設爲營壘, 而入處其中, 且爲瞭望設伏, 以備賊患, 如古史所云山砦、水寨之類是也。 蓋洪水滔天, 則爲巢營窟, 不可已也。 況賊患之急, 十倍於水災, 而今之將帥及方面之臣, 任其愚民之自去自止, 散處分居於賊所往來之地, 逐日被搶, 拱手坐視, 而莫爲之所, 誠亦不知其何心也。 南方之事, 蕩無形狀, 言之氣塞, 念之心寒。 今此晋州
              東面搶掠之賊, 雖不知眞倭、假倭, 而伏兵將三名, 至於被擄, 則常時村野, 不知姓名之民, 其被(茶)
                〔荼〕
              毒於賊手, 而朝廷未及聞知者, 何限? 且賊兵之從水、從陸, 皆不明言, 而永守等被擄曲折, 亦不詳載。 旣云伏兵將, 則何故不發一矢, 不爲瞭察, 而晏然就縛乎? 晋州判官朴思齊, 爲先令巡察使, 捉致軍門, 決杖示罰, 而賊兵方在金海、熊川及巨濟等處海邊, 咸安、鎭海、固城、泗川, 皆爲沿海相望之地, 以爲屯耕。 如使沿海一帶, 爲棄而不守之地, 則如此可也, 不然則我勢日縮, 而賊勢日進, 雖江內, 其可保乎? 且民各安於所居, 不欲遷徙, 强而驅之, 或不無散入賊中之慮。 其於保境安民, 未見其爲長策。 何不於此時, 巡視沿邊可以拱制之處及民居疎密, 土地便否, 而爲之經紀, 曉諭人民以避害之道? 或十里、數十里爲一屯, 擇其通望據險之處, 隨人力之衆寡, 作爲土城、木柵, 賊若少至, 則各以其力禦之; 賊來稍多, 則數屯合一處而禦之。 且與舟師所在, 形勢不遠, 如此措置, 使民心樂趨, 糧穀稍備, 期以數年, 然後南邊之事, 庶可爲也。 不然, 則計不先定, 而民之散處無歸者, 若浮萍之泛泛於江湖, 而無根着之可固, 雖欲責爲戰守, 誰與戰守? 今日之勢, 是也。 如此事意, 移文于都元帥(其)
                〔及〕
              巡察使、兵使, 使之從長料理施行。" 上從之。
地名: 泗川 (慶尚道, 縣（監）)
年: 1598.0

○(右)
                〔左〕
              議政李德馨馳啓曰: "劉提督初二日攻城時, 諸軍前進城下六十步許, 賊之銃丸如雨, 提督終不偃旗督戰。 吳副緫
              廣兵, 苦待大將號令, 或有入楯車, 而困睡者頗多。 于時潮水漸落, 水兵亦退。 倭奴見陸兵不卽齊進, 縋城直下, 前攻廣兵, 被殺二十餘人, 廣兵驚退百步, 各營之氣已沮, 當日所爲, 有同兒戲。 旣不督進, 又不捲回, 使各兵立過半日, 徒引賊之鉛丸, 提督所爲, 殊不可曉。 初三日, 水兵乘潮血戰, 大銃中行長房屋, 倭人驚遑, 俱就東邊, 若從西邊進入, 則城可陷矣。 金睟排門請戰, 提督有怒色, 終不動兵。 城上有女人呼曰: ‘此時倭賊空虛, 天兵速入云云。’ 機會如此, 而袖手差過, 提督行事, 正如奪魄之人, 將卒皆輕侮。 適見泗川敗報, 事情已亂, 決意退兵, 尤爲痛泣。 提督之與水兵不協, 則爲因初有爭功之心, 而終乃處事益錯, 尤不勝痛泣。"
地名: 泗川 (慶尚道, 縣（監）)
年: 1599.0

○慶尙左兵使金應瑞馳啓曰: "興陽出身金慶立等十名, 自倭中偸得小船, 來泊(長耆)
                  〔長鬐〕
                
              境。 訪問賊情, 則前年七月關白死後, 秘不發喪, 諸將聞奇, 撤兵而還。 還時對馬島
              倭奴, 恐被焚掠, 遠避僻島, 俟過乃還。 本島男丁不過五六百, 飢荒太甚, 將不聊生。 又恐天兵直擣, 修築山城, 晝夜不暇。 倭將等皆聚關白所在之處, 欲奪其位, 新關白曰: ‘我年少無能, 豈能爭位? 爾等欲之, 我當自退。’ 泗川留駐倭將沈安頓吾,
                【卽石蔓子也。】
              乃蕯摩州强悍之兵, 與關白一度交鋒, 死傷各數百, 未決雌雄而退。 諸倭將, 四面皆築石城, 以爲久住之計, 日以調集材木, 前日質送子女, 盡爲還出。 早晩有奪位之變, 則竹島及泗川
              倭將當代立云。 且對馬島及郞古耶
              倭將上書, 請與朝鮮, 更爲修好, 關白堅執不許云云。 大槪對馬島形勢, 軍兵甚少, 饑饉又甚, 此時往擊, 少無拒戰之理, 他島倭兵, 必不來援, 進攻不難。 此意通于天將, 協力進攻, 以雪萬一之憤。"
地名: 泗川 (慶尚道, 縣（監）)
年: 1727.0

○乙酉/禁府定配鄭亨益于龍川, 李倚天于泗川。 蓋臺閣停安置之啓, 故今始定配也。 定配單子纔入啓, 而上特命放鄭亨益。 政院
                【右承旨鄭錫三、左副承旨朴乃貞、右副承旨蔡成胤、同副承旨李濟。】
              啓曰: "亨益之罪, 可勝言哉? 掇拾萬規之餘論, 其所爲語, 極其陰凶, 與萬規一而二者也。 伊日臺啓之請査宮婢, 實出於杜絶禍根, 保安君父之意, 寧有一毫私意於其間, 而亨益勒成不道之案, 謂之罔測之計者, 萬萬切痛。 遠竄之典, 亦是末勘, 乞寢鄭亨益放送之命。" 答曰: "國家慶赦, 豈不及於黨目耶?"
地名: 泗川 (慶尚道, 縣（監）)
年: 1749.0

○冬至正使鄭錫五道卒, 副使鄭亨復、書狀官李彛章復命。 彛章白上曰: "彼國賞賜正使者, 臣等以其死屢辭, 禮部終不許, 故來傳其家, 則其家亦不受, 不得不仰稟。" 上命譯院, 分給員役。 彛章又曰: "錫五當有諡。 況皐復境外, 愍恤之道, 尤宜自別。 而聞其家法謙抑, 不請諡, 宜自朝家, 催促擧行。" 上允之。 上問彼人朝儀, 亨復曰: "東西班自持席, 分入左右夾, 三拜九叩頭, 少無喧譁矣。" 上問太學制度如何, 彝章曰: "廣九間, 長六間, 與我國規模無異, 位版漆以朱, 以金書曰至聖先師孔子神位, 十哲亦諱名稱子, 陞配朱子於殿內矣。" 上曰: "民心如何?" 對曰: "康熙之時, 兵權委之淸人, 吏治委之漢人, 宥密之任, 淸、漢參半矣。 今則兵權、宥密專委淸人, 治民之職, 漢人僅參其半, 而如客如奴, 以此之故, 愁怨太甚矣。" 上曰: "乾隆獨何心而分別淸、漢? 予則苦心蕩平, 猶未調劑矣。" 彛章曰: "苗蠻遍於陝西、泗川之間, 而種落有生熟之別, 熟蠻世世服屬於中國, 生蠻形雖類人, 性如蛇蝎, 故康熙之時, 頻服頻叛, 而不用兵革, 以利誘之, 羈縻而已。 乾隆則聞其叛, 使將伐之必欲滅種, 而生蠻旣無定居, 聚而爲兵, 散在山谷, 何能勦滅耶? 是以徒費財力而一未勝捷矣。" 彛章又曰: "代理之後, 朝臣不得陳章於大朝云。 凡事有當陳於大朝, 而不得陳於小朝者, 殿下或有闕失, 其敢以此陳於小朝乎? 疏籲路絶, 則聖躬闕失, 無從而聞矣。" 上曰: "近來章奏, 奇奇怪怪, 予不欲見之, 而事關予闕失者, 亦何可禁其陳疏乎? 頃日已諭於重臣矣。"
地名: 機張 (慶尚道, 縣（監）)
年: 1450.0

○初吏曹判書權孟孫啓: "諸道觀察使, 及各司提調, 因循舊習, 殿最不嚴, 由此尸素居官者甚多, 請大明黜陟, 奬勸士風。" 至是, 上引見都承旨李季甸議之, 季甸啓: "今行循資之法, 賢愚同滯。 若與大臣, 議其賢不肖, 果賢也, 不拘常例, 進而陞之, 則人皆奮勵, 而勉於爲善; 果不肖也, 貶而黜之, 則人皆畏懼, 而憚於爲惡, 用人, 不可徒守循資之法也。" 上乃下敎于議政府曰: "賢能爲用, 民可以安, 有司固守循資之法, 雖有賢者, 未免沈滯。 府及吏、兵曹參判以上, 吏、兵房承旨等, 議京外官吏賢不肖, 可陞可黜者以啓: "於是領議政河演、左贊成金宗瑞、右贊成鄭苯、左參贊鄭甲孫、吏曹判書權孟孫、兵曹判書閔伸、參判趙遂良、都承旨李季甸、左副承旨金文起等, 會議於議政府。 以京官閔恭、朴仲孫、盧叔仝、權自恭、姜孟卿、申叔舟、河緯地、金淳、姜希顔、朴元亨、金修、薛丁新, 外官李禮孫、柳規、朴崝、趙峿、李好誠、金乙孫、鄭有容、尹處恭、金若晦、趙秀文、朴延世、朴柳星等, 二十四人爲可陞。 判內資寺事李孝禮、判禮賓寺事丘次崇, 俱衰老, 不宜爲一司之長。 判濟用監事辛均, 處己怠惰, 又不能御下, 每被下官凌辱。 軍資正房九行, 年滿七十。 濟用正李根, 前爲守令, 不廉謹, 今爲本職, 又凌辱長官。 同副知敦寧府事李義敬, 兄弟不睦, 濟用判官金啓, 昏眛不能治事。 禮賓直長李永忠, 前爲豐儲倉丞, 盜用官米二十餘石。 司宰直長李聞, 開婦翁棺, 出金帶, 在婦翁殯側彈琴。 江華府使金俓, 科斂至重, 民不堪苦, 且因時祭而來京也, 般輸公物二艘。 延豐縣監柳諫, 承監司之差, 監收稅量, 各官斗斛, 任意增補, 高重收納, 數至三千餘石。 安東府使鄭之澹, 買部民馬, 犯禁私納他官貢鐵, 而受其直, 且不合治民。 丹城縣監梁金石, 托造成官舍, 令民間納不等大木, 未納者, 懲以綿布, 竝皆濫用。 機張縣監尹宗順, 率妾赴任, 且不宜臨民。 江陰縣監李種芸, 陪箋到京, 備酒饌齎, 往醫女房, 餉其妾同類醫女, 在任時, 飮村民濁醪。 知平海郡事林鳧老昏, 知旌善郡事柳致知庸劣, 蔚珍縣令朴而敬衰劣。 德源府使曺尙明, 已有子孫, 而以勢家孫爲收養, 率往任所, 心志鄙陋。 知瑞山郡事具益壽, 飮輒使酒, 又不治事。 行副正楊修, 前任江華, 頗有不廉之譏, 凡此二十一人, 爲可黜。 大護軍申敬宗, 昏迷妄量, 例當罷黜, 然厚寧君婦翁, 例不可罷, 請降其職。 議畢書進, 上御思政殿, 引見季甸、文起等曰: "予聞閔恭爲慶尙監司, 不堪其職, 不必陞也。 可陞何無成三問乎?" 季甸對曰: "三問亦可人也, 然近日同僚朴彭年等抗論上疏, 三問憚其言切, 托辭不參, 無志士風, 僉議非之。" 上曰: "彭年上書誤矣, 三問不參是矣, 何乃以此非之? 永忠之犯, 無乃以洪深之言劾之者乎?" 季甸對曰: "然。" 舍人、檢詳、吏ㆍ兵曹郞廳, 無可陞者歟? 何故都無一人在可陞之例乎?" 季甸對曰: "僉議以爲: ‘此輩旣已精選, 宜在可陞。’ 以堂上薦郞廳, 未安於心, 不幷錄之。" 上命陞朴崝、趙峿、好誠、延世, 及知大丘郡事李甫欽爵一級, 罷辛均、根專、金啓、永忠、李聞、金俓、柳諫、之澹、金石、宗順、種芸、林鳧、致知、而敬、尙明、益壽等。 朴崝、好誠、延世, 將爲帥, 逍峿以淸名世者也。 甫欽質實無華, 上素器之, 不在可陞之例, 特命陞之。 後又以有司之請, 見罷者, 李孝禮、李永宣、洪有江等數人也。 永宣前爲禮賓, 偸用官醬, 有江前爲守令, 奸官婢, 後爲平安道都節制使軍官, 與職長軍官張戢, 非理歐鬪也。 又吏曹議: "大司憲李承孫, 曩典銓選, 分列族屬于富饒諸郡, 輸來産物, 絡繹不絶, 世譏納貢, 且多受人賄賂。 嘗設宴, 坐客十餘人, 各呈牛舌, 是則十餘牛也, 他物稱是。 且敎子姪不謹, 俱犯贓汚, 豺狼當途, 安問狐狸?" 仍啓曰: "承孫行汚, 不合憲司之長, 請罷之。" 後以承孫除中樞, 子指永宣, 姪指永忠也。 金文起性疾惡, 當會議都堂, 可黜之人, 多出其口, 或有異同, 必極辨務勝, 傍若無人, 僉曰: "不可以一人所聞, 輕爲進退, 必坐中三人所聞同, 然後定其去取。" 文起曰: "金保之爲吉州判官, 犯贓無紀。" 且言其物名與數。 保之爲人行本汚, 文起所言, 未必不是, 然以所聞, 未滿三人, 不在可黜之例, 文起甚恨之, 形於辭色, 時謂: "陞黜之議, 得實爲難, 可一不可再。"
地名: 機張 (慶尚道, 縣（監）)
年: 1456.0

○義禁府啓: "已曾永屬李塏三寸叔李季町于興德, 河緯地三寸姪河甫于務安, 朴仲林三寸姪朴龍伊、朴斯枰等于長鬐, 朴斯梯、朴斯杠、朴楨于機張, 朴崝三寸姪朴謙文、朴信文、朴守文、朴思文等于鎭海, 柳誠源三寸姪柳文成、柳文山等于漆原官奴。 今奉傳旨, ‘亂臣緣坐人內, 伯叔父及兄弟之子安置’, 請將上項人等, 仍於所在安置。" 從之。 義禁府又啓: "吳諄聞鄭冠反謀, 崔漢、崔泮聞兄沔反謀, 李孝宗、許曾聞李智英反謀, 內隱伊、丁香、莫今聞阿加之反謀, 而竝不告, 律應杖一百、流三千里。" 從之, 命漢泮、內隱伊、丁香、莫今屬邊邑奴婢。
地名: 機張 (慶尚道, 縣（監）)
年: 1457.0

○領議政鄭麟趾等據巡察使朴薑、具致寬啓本議: "諸浦外藩籬, 諸鎭次藩籬也。 大抵欲密不欲踈, 密則有相掎角之勢, 踈則道路遙隔, 不及救援。 且所謂島夷長於水戰, 而短於騎戰, 我國長於騎戰, 而短於水戰。 臣等以爲倭奴慓悍輕死, 善用短兵, 若投隙登岸, 白刃相接, 則我之不捷, 什常八九, 前朝之季可鑑。 雲峯之戰, 不有我太祖之神武, 三道之民幾無孑遺。 所謂甘浦以北, 風浪險惡, 賊船來往勢難者。 臣等以爲前朝之季, 倭賊侵至咸興, 賊勢甚熾, 不有我太祖之神武, 咸吉之民亦無孑遺。 開國以後列聖相承, 廣詢群策, 龍驤駕海, 虎旅屯陸, 然後倭寇寢息, 耕耘竝海, 是雖聖化能服其心, 亦由藩籬牢固, 賊不敢窺覘耳。 今撤甘浦以北船軍, 則江原、咸吉之船軍, 皆當革除, 是自撤其藩籬也而可乎哉? 己亥庇仁之戰, 縣監宋虎生帥兵守城, 賊圍之甚急, 藍浦兵馬使吳益生竪旗于北, 舒川郡事金閏吹角于東, 救兵四至然後賊懼乃退, 是亦邊郡密比之明驗也。 盈德、淸河、延日、機張、鎭海、務安、興德、藍浦等地, 沿海防禦最緊之邑, 城郭館舍已備, 非一二年之經營。 丑山、漆浦、包伊、開雲、海雲、知世、助羅、所可、沙月串、突山、築頭、高巒、大津、唐津等浦, 或以退排或以密比爲可革, 然舟船非匏繫之物, 若有賊變, 或合或離, 出入救援。 況賊來無定處, 且排設已久, 倭賊悉知, 六十年間別無見敗之處。 今不宜無事而更改成規, 然非臣等之所洞見。 乞令曾經諸道觀察使、都節制使、處置使者熟議。 一, 兩界則防禦最緊, 道里遙隔, 軍官率多厭憚不赴, 不得已差遣朝官爲都鎭撫, 其餘軍官亦用京軍士。 若下三道, 則與兩界體勢不同, 今若稱都鎭撫差定, 非惟騶從供億之弊, 必將(寅)
                〔夤〕
              緣僥倖以爲媒進之階, 無益而有害。 又其餘軍官, 皆以下番京軍士帶行, 計日給到, 則人人希望仕到, 爭先趨附。 或以族親, 或以舊知阿私, 帶率軍官, 任意閑遊, 甚者或常在家, 虛錄仕到, 詐僞日滋, 及其番上, 奪人都目, 互爭是非, 訟端蜂起。 不特此也。 侍衛禁兵, 輕與方鎭將帥, 於大體何如? 況今下番軍士, 皆籍名諸翼, 使不得任意出入, 如有邊警, 皆令徵聚應變, 何必口傳然後乃爲緩急之用乎? 臣等以爲姑仍舊, 擇閑散人有武才者率行。 一, 兩界防禦最緊, 欲戍卒之多, 設立充補之法, 而實授甲士者, 亦不番上, 但赴防而已。 我朝侍衛禁兵來自三道者, 不啻什九, 若兵曹不更試, 只以仕到矢數, 相考授職, 則臣等恐猥劣無用之輩, 冒濫得授, 而禁兵終至於不精矣。 一, 本朝昇平日久, 生齒日繁, 土地有限, 居民濱海。 今若刷出安眠串居民, 則彼之棄舊徙新之苦, 姑置勿論, 以六百餘口之人, 將居之何地? 況他道沿海居民, 不得盡皆刷出, 則何獨患於安眠之居民乎? 臣等以爲此地牧場已居半, 南有處置使助兒梁助戰之所, 北有都萬戶及泰安節制使防禦, 海岸又無船泊處, 倭寇亦不得卒入爲寇。 其居民宜令仍舊, 其無松木山麓許民耕種, 其松木茂盛處嚴加禁伐, 毋得作田, 庶幾官民兩便。" 右贊成申叔舟議: "沿邊諸浦猥多, 兵分力弱, 其勢終須革不緊以補緊處。 今巡察使等, 已親審其形勢, 必不太遠。 況雖曰革之, 實移泊他浦耳, 船與軍無損, 而又無遷徙更建之勞矣。 但盈德、興海新鎭之軍, 不宜以水軍充立, 其水軍悉分屬他浦, 更以陸軍充給。 沿邊有城郭縣邑殘弊者, 以內地縣邑割補置鎭。 三道都節制使、處置使, 今已各置首領官、都鎭撫, 但邊將等軍官, 率多無賴之徒, 如吏典去官者, 侵漁軍戶爲弊不貲。 且於防禦無益, 悉依兩界例, 以下番軍士中有武才者率行, 其給則下三道與兩界苦歇不同, 量減仕到, 鎭則都節制使, 浦則處置使, 無時檢擧。 忠淸道沿邊之地, 無造船材木, 但安眠串耳。 今新入之人, 必有舊居之地, 雖刷出無新徒之苦。 依啓本施行。" 啓下兵曹, 兵曹啓: "第一條, 丑山浦、包伊浦、漆浦革罷, 船軍移屬興海鎭事, 則丑山浦船軍等, 皆居寧海府以上諸邑, 與海鎭隔遠, 不可移定, 宜屬寧海鎭。 但防禦最緊水軍, 不可盡屬於鎭。 今革罷包伊浦、開雲浦、海雲浦船軍共一千五百二名內, 富山浦、鹽浦、加乙望浦各四百名, 多大浦二百名、西生浦一百名, 量其所居遠近移屬。 且漆浦雖不可泊大船, 船小則可以泊立, 況今興海雖新置鎭, 無軍以戍, 則漆浦不可遽革, 改作小船, 仍舊防禦, 興海鎭軍, 則用傍近閑良人, 漸次充定。 第二條, 諸道都節制使, 兼差判府事事, 則軍民重事, 不可一人兼掌, 仍舊施行。 第十二條, 都節制使、處置使、都鎭撫差定事, 則以軍官爲都鎭撫, 似爲輕易, 選諳鍊朝官差首領官。 且諸營鎭邊將帶去軍官, 率用典吏去官無賴之徒, 甚爲不可。 請依啓本, 於下番京軍士中, 令擇有武才可用者, 自擧口傳率行, 仕到之數, 半兩界赴防者。 第十五條, 沿邊諸鎭, 試充補甲士事, 則下三道甲士, 乃番上侍衛禁軍, 事體與兩界異, 不可以外方所試便許除職, 仍舊爲可。 若沿邊諸邑幷合作鎭事, 委觀察使審定, 啓聞後擬議施行, 餘如所啓。" 從之。
地名: 機張 (慶尚道, 縣（監）)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 機張 (慶尚道, 縣（監）)
年: 1473.0

○刑曹三覆啓: "晋州囚金德仲、黃民、姜今山ㆍ有山、金生、金山守、莫生、郭五乙未, 刼安閏孫等家强盜罪, 機張囚, 元景, 與强盜通謀, 仍爲窩主, 罪竝律該斬不待時, 依受敎, 妻子永屬邊邑奴婢。" 從之。

○刑曹三覆啓: "蔚山囚奴命吉、機張囚奴檢察, 刦金仲陽家强盜, 罪律該斬不待時。 依受敎, 妻子永屬邊邑奴婢。" 從之。
地名: 機張 (慶尚道, 縣（監）)
年: 1478.0

○朔甲午/義禁府啓: "前此逆賊李施愛妾子將孫、妾女子欣非
              珍島官定屬, 將孫
              金化官奴加仇之保授, 欣非
              珍島定屬母莫今保授。 李明孝子哲山
              南海官定屬, 明川人童孝明保授。 韓赫女子萬非、率今
              河東官定屬, 萬非是邑定屬母亏時巨保授, 率今是邑定屬母貴德保授。 李乙奉女子吾莊
              東萊定屬, 是邑定屬母虫介保授。 金滌女子內隱伊昆陽官定屬, 是邑定屬母五月保授。 金宗禮女子萬今
              務安官定屬, 是邑定屬母貴今保授。 李明義女子加獻
              康津官定屬, 定平人崔允義保授。 崔自池子今同
              南海官定屬, 吉城人三寸叔崔自河保授。 班者女子莫非
              咸原站定屬, 是站定屬母介同保授。 徐貴白女子咸原站定屬, 是站定屬母仇叱德保授。 衆伊子同叱金
              積生站定屬, 是站定屬母乙莊保授。 雙龍子亏音金
              積生站定屬, 是站定屬母召史保授。 馬元吉子外同
              積生站定屬, 甲山人一族申成達保授。 金興進女子巨勿
              磨各站定屬, 是站定屬母德天保授。 嚴興嚴女子於郞
              河東官定屬, 洪原人朴明山保授。 金右昌三寸姪每邑同
              機張安置, 利城人外祖閔忠保授。 干吾之三寸姪同良
              咸平官安置, 吉城人母古未保授。 孫田生三寸姪今石
              興陽官安置, 洪原人廉孝仁保授。 崔得敬三寸姪石宗
              長鬐官安置, 是邑定屬父崔氷京保授。 李若同三寸姪玉進
              咸平官安置, 北靑人李玉山妻楊今保授。 上項緣坐定屬人, 以年未滿, 曾付其母及族親, 今旣年滿, 請依前例, 各於其本處定役安置。" 從之。
地名: 機張 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 機張 (慶尚道, 縣（監）)
年: 1595.0

○接伴使金睟馳啓曰: "昨日天使分付曰: ‘小西飛在城外不便, 可於城中許館’, 卽令得人家移駐。 是日昏, 沈懋時來告天使曰: ‘卽刻行長與小西飛書來’ 云, 天使令小西飛, 持其書, 明蚤來謁。 當日, 小西飛來謁天使, 天使引入下處, 書字問答訖, 天使呼南好正曰: ‘彼處流民, 誰任賑濟?’ 好正對以: ‘李閣老與觀察使, 專管爲之, 而各地府、州、縣官, 亦其責也。’ 天使曰: ‘李閣老, 停當之人, 必能賑活。 但倭之所退, 爾們宜進駐, 招集人民, 復其舊業可也。 我等回來之日, 必須修葺館宇於東萊、釜山、梁山等地, 以候之。 不招集撫賑, 則何以能之?’ 仍袖出小帖, 默語倭賊有無處, 卽夜來金嘉猷等, 稟帖內事也。 好正仍告曰: ‘似聞淸正, 往來釜山、機張之間, 要於老爺乞命云, 有是事乎?’ 天使曰: ‘爾不要管他, 只敎他去。 他去之後, 我將前進。 我非(胡)
                〔糊〕
              塗, 必也停當, 自然妥帖。’ 好正又告曰: ‘金海之竹島, 距釜山頗遠, 而猶不去, 亦未知緣何?’ 天使曰: ‘留五千于釜山、東萊迎接之外, 勿容少留於他處, 我已分付。 不久撤報至, 爾勿疑焉。’" 上下備邊司。 回啓曰: "以金嘉猷帖單所載觀之, 則倭賊之留在諸處者, 都合四萬七千餘人。 前日只留一萬之言, 已爲不驗矣。 賊之情形如此, 而天使一時俱入於嶺南蕩敗之場, 民力物力, 皆非所堪, 必將澌盡而後已, 極爲痛悶。 且海邊居民安集事, 朝廷自初申勑他方之官, 惟此一事, 而相視遲回, 至令倭奴, 告於天使, 發牌督促, 其爲虧損國體, 離散民心極矣。 往者已矣, 今則都體察使, 已在道內, 撫摩之策, 十分詳察擧行, 何如?" 上從之。
地名: 機張 (慶尚道, 縣（監）)
年: 1734.0

○誣人惡逆罪人南極伏誅, 籍産如法。 初, 鞫廳問極, 其供略如湖營所告。 又引安東人南相龍、東萊人李春澤、平海人金遂萬爲淸涼會中人, 又引比安人金光佐, 爲別契目六十人中首題之人。 又引安東人柳澄謂: "傳南挺明之書, 而納其書於行擔, 置之南聖雲館主人金尙文家。" 云。 鞫廳捕所告諸人, 問金尙文, 非尙文而乃昌孫也。 昌孫供: "元無南極行擔受置之事。" 問南挺明, 非挺明而乃斗精也。 斗精供: "初不與南極相識。" 云。 問權恪, 供: "南極則元不相知, 而前年有南挺明者, 自稱曾經修撰, 被謫蒙放, 路逢賊患云, 而來過臣家矣。" 問南雲紀, 供: "臣卽閔黯之壻, 而南極、南挺明, 俱是不知之人, 亦無淸涼山往來之事。" 問柳光遇, 非光遇而乃光弼也。 光弼供: "臣卽戊申賊李允幸之壻, 而南極、南挺明俱是素昧, 亦無淸涼聚會之事。" 極與斗精面質, 不相識, 又與恪面質, 極語多謊。 且以斗精爲雲紀, 至如柳澄、韓聖天及任先達則金吾郞遍行搜捕, 皆無其人。 更問極, 供: "斗精非挺明, 而挺明別有其人也。 柳澄則屢見於安東, 任先達則往來沙里浦, 韓聖天則乃名卜黃聖天。" 云。 極與光弼、雲紀面質, 俱不相識。 問閔元龜, 元龜卽黯之孽孫也。 元龜供: "初不知南極, 亦未嘗見淸涼。" 問鄭夢錫, 供: "初不知南極, 又不知有沙里浦, 亦無使船之事。" 極自知所告虛罔, 乘夜越獄而走。 蓋羅卒金興瑞受元龜帖, 給租錢, 與書吏金兌輝, 潛囑外直羅卒吳泰禧, 使解元龜與極之枷, 極因是而逃。 經日而就捕。 鞫廳更問, 極供: "臣之逃躱, 皆元龜所敎誘也。" 尋又變辭曰: "臣非目見淸凉會也, 特聞於黃道重輩, 而權恪謀逆則是實。" 問元龜, 供: "臣於前年, 見南極於李浹家, 而會者十五六人, 皆不知名。 極與浹約往淸凉, 而臣則有故不往。 其時暫見極, 故初供云不相識。" 極與元龜面質, 極之所擧淸凉會中人, 又與前供多違錯。 更問元龜, 元龜供: "租錢帖果成給, 而四寸若來留於金時賛家, 則使之覓去。" 云。 時賛卽李宇鼎墓奴, 而所謂四寸, 宇鼎之孫也。 卽戊申就拿者李道文之子, 兒名得喜者, 而元龜之嫡姑母子也。 捕廳捉來喜得, 則名郁馨云。 元龜又變辭曰: "豈可與南極輩共圖大事乎? 機張縣監權&#x256DA;使臣通書於李浹, 且謂臣曰: ‘吾以枳塞朴文秀外補, 而四忠尙不得伸枉。 如羅學川者, 爲鄭澔上疏。 於吾輩有誠款, 而又有如李萬維者, 久謫濟州, 南、老合勢則何事不可做乎? 蔚山府使安慶運、東萊府使鄭來周、梁山郡守名不知者亦同議。 其謀主則李浹、金瑞翰, 而浹欲於八月陵幸, 驅兵北上。’ 云。" 於是, 鞫廳大臣以下請對稟旨, 上曰: "此不過疑亂延拖之計也。" 金興慶曰: "曾於戊申有誣告尹淳等者, 而特命勿問。 今元龜所引, 亦何可輕疑乎?" 上曰: "&#x256DA;雖外補, 予豈以逆疑之?" 命更問元龜, 元龜變辭曰: "淸凉會臣果往參, 而裵胤休等, 同會謀逆。" 又變辭曰: "臣不果往參, 而所以誣告權&#x256DA;等者, 欲爲一時延命計也。" 元龜旣物故, 鞫廳更問極, 又與黃道重面質, 語多錯。 又與鄭夢錫面質, 不相識, 命放夢錫。 又與雲紀面質, 皆如前供。 問申重泰、金&#x201DF;、李浹、尹尙甲等, 皆言不識, 南極亦不見淸凉山。 極與尙甲、浹面質, 皆不相識。 問權緻、南聖雲、裵胤休等, 皆言不識南極。 與極面質, 互相爭詰, 無立落。 極凡刑四次, 始輸款曰: "臣之自作之罪至重, 故欲爲延拖之計, 做作淸凉聚會之說, 而臣兒時, 一見淸凉, 尙記其地形, 故取其易於爲對也。 契都目通文事, 皆是做出者, 淸陰書院事, 臣自年前聞有此議, 故憑藉爲說也。 六國尉佗之說, 臣粗解文字, 故引用隗囂之言, 以實嶺南角立之意。 三路防守事, 臣慣知嶺南, 有鳥竹嶺及尙州、報恩相通之路, 而但擧嶺南, 則似沒摸捉, 故做出三路之說, 以實之也。 千金得力士, 欲以張大其事也, 水上船事, 乃是猝辦之言也。 所告諸人, 或聞其名, 或知其面, 或作虛名, 而俱是知名之士, 故歷擧多人, 以實其聚會謀議之事。 詩句皆臣所作, 而牒寺韓之詩, 臣在鎭營時, 臨急猝成, 而押韓字以叶韻。 雖知有名卜黃聖天, 而變爲韓聖天, 以實其叶韻之意。 牒寺元非地名, 而其時適聞刑房告牒報之聲, 以事改作寺字也。 心懷彼此同之詩, 本草在於權恪家, 故欲掩其見詩恪家之跡, 以爲淸凉所作, 而改以君我將無同, 乃是金&#x201DF;訪恪不遇, 而留題之詩也。 前後所供, 都是誣罔。" 云。 至是, 極旣正刑, 上召見按鞫諸臣。 敎曰: "元龜之死, 終有可疑, 而極旣以誣告自服, 被告餘人當酌處。" 仍命權恪、南聖雲、裵胤休令該署, 題給藥物, 救療以送, 柳光弼、南斗精、黃道重、申重泰、尹尙甲、金&#x201DF;、李浹、權緻竝放, 南雲紀娶黯女於爲婢之後, 不稱黯爲逆, 其心可知, 遠配。 吳泰禧、金興瑞、金兌輝等移秋曹勘處, 囚於捕廳者竝放。